ก.ล.ต. สั่ง North Heaven แจงข้อมูลซื้อ DSGT เพิ่มภายใน 19 ก.ย. นี้
ก.ล.ต. สั่ง North Heaven แจงข้อมูลซื้อ DSGT เพิ่มภายใน 19 ก.ย. นี้
15 ก.ย. 2559

ผู้สื่อข่าวรายงานว่า สำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.) สั่งให้บริษัท North Heaven Private Equity Asia Angel Company Limited (North Heaven)  ซึ่งเป็นผู้ทำคำเสนอซื้อหุ้นทั้งหมดของบริษัท ดีเอสจี อินเตอร์เนชั่นแนล (ประเทศไทย) จำกัด (มหาชน) หรือ DSGT โดยสมัครใจ เปิดเผยข้อมูลของผู้ทำคำเสนอซื้อที่แท้จริงให้ครบถ้วนภายในวันที่ 19 กันยายน 2559 เนื่องจากเป็นข้อมูลสำคัญประกอบการตัดสินใจของผู้ถือหุ้น DSGT ในการพิจารณาตอบรับหรือปฎิเสธคำเสนอซื้อ
โดยเมื่อวันที่ 5 กันยายน 2559 บริษัท North Heaven ยื่นคำเสนอซื้อหุ้นทั้งหมดของ DSGT ต่อ ก.ล.ต. โดยมีบริษัทหลักทรัพย์ บัวหลวง จำกัด (มหาชน) เป็นที่ปรึกษาทางการเงินในฐานะผู้จัดเตรียมคำเสนอซื้ออย่างไรก็ดี การเปิดเผยข้อมูลในคำเสนอซื้อหลักทรัพย์ดังกล่าวยังไม่แสดงรายละเอียดของผู้ทำคำเสนอซื้อที่แท้จริง โดยไม่พบข้อมูลว่าบุคคลใดเป็นผู้ถือหุ้นหรือผู้มีอำนาจควบคุมที่แท้จริงของผู้ทำคำเสนอซื้อ นอกจากนี้ยังพบว่ามีการเปิดเผยข้อมูลในคำเสนอซื้อบางหัวข้อที่ยังไม่ชัดเจน
ก.ล.ต. จึงสั่งให้บริษัท North Heaven เปิดเผยข้อมูลเพิ่มเติมในคำเสนอซื้อให้ครบถ้วนถูกต้องภายในวันที่ 19 กันยายน 2559 ทั้งนี้ หากผู้ทำคำเสนอซื้อไม่สามารถดำเนินการได้ทันกำหนดเวลาดังกล่าวให้ขยายระยะเวลารับซื้อหุ้น DSGT ออกไปไม่น้อยกว่า 15 วันทำการรวมทั้งขยายระยะเวลาที่ยินยอมให้ผู้แสดงเจตนาขายยกเลิกการแสดงเจตนาขายจนกว่าจะดำเนินการให้แล้วเสร็จด้วย